Ftit sigħat biss wara li l-Ministru Owen Bonnici ngħata r-responsabbilità politika tax-Xandir Nazzjonali f’pajjiżna, huwa esprima l-ħsibijiet tiegħu dwar id-direzzjoni li se jkun qiegħed jagħti lill-Public Broadcasting Services fis-snin li ġejjin. Huwa għamel aċċenn partikolari dwar l-għażla ta’ programmi li jidhru fuq it-televiżjoni u jinstemgħu fuq ir-radju u sostna li dawn iridu jirriflettu l-fatt li l-PBS mhux entitá purament kummerċjali, imma qabel xejn kumpanija li għandha l-obbligu ta’ servizz pubbliku. Għalhekk qal li l-PBS għandu jwassal ukoll xandiriet li għalkemm forsi mhux dejjem kummerċjalment vijabbli, huwa obbliġat li joffrihom bħala x-xandar nazzjonali u pubbliku. Fid-dawl ta’ dan qal li għandhom jitfasslu kriterji li jorbtu b’mod ovvju ma’ dan l-obbligu ta’ servizz pubbliku ferm aktar ċari, b’mod partikolari fit-tfassil ta’ xandir kulturali, fis-sens wiesa’ tal-kelma. Huwa żied jgħid li x-xandir pubbliku għandu rabta importanti mal-kultura ta’ pajjiżna. Qal li kien permezz tax-xandir pubbliku li l-poplu tgħallem ħafna minn dak li jaf bħala nazzjon, sar jaf dwaru nnifsu u dwar kulturi oħra, u sab mezz ta’ diveriment matul is-snin li llum diffiċli nimmaġinaw ħajjitna mingħajru. Għalhekk, qal li issa li x-xandir pubbliku huwa marbut taħt l-istess responsabbiltá ministerjali mal-kultura, hemm lok ferm aktar naturali biex ikun assigurat li kull aspett tal-kultura tagħna jintrabat ma’ dak li x-xandir pubbliku jista’ jagħmel u għandu jagħmel bħala servizz pubbliku għall-Maltin u l-Għawdxin kollha. Pjan strateġiku li jorbot il-pjattaformi kollha Waqt li rrikonoxxa li f’dawn f’dawn l-aħħar snin saru żviluppi tajba fil-qasam tal-użu tat-teknoloġija l-ġdida, b’mod partikolari l-internet, huwa qal li huwa kruċjali li x-xandir pubbliku jsir leader flok follower f’dan il-qasam. Qal li ċerti żviluppi li qed isiru diġá fil-qasam juru li l-udjenzi tax-xandir qegħdin ifittxu l-aħbarijiet, tagħrif u divertiment tagħhom online dejjem aktar u aktar minn qatt qabel. Għalhekk qal li x-xandir pubbliku għandu jkun imfassal ukoll fuq pjan strategiku li jorbot il-pjattaformi ġodda b’mod sħiħ ma’ dawk stabbiliti diġá permezz tal-mezzi aktar konvezjonali fil-qasam tax-xandir (ir-radju u t-tv), b’mod partikolari fejn jidħol l-internet. Saħaq li huwa kruċjali li nifhmu li x-xandir pubbliku huwa minjiera u maħżen tal-memorja nazzjonali. Qal li bit-twaħħid ministerjali tax-Xandir Pubbliku mal-Kultura, tikber l-opportunitá li naħdmu b’mod sistematiku biex l-arkivjar tax-xandiriet kollha li jidhru fuq it-televiżjoni jew jinstemgħu fuq ir-radju, jinżammu b’mod li jiżgura l-aċċess tagħhom fit-tul biex ġenerazzjoniet futuri jkunu jistgħu jifhmu aħjar min aħna llum. Fl-istess waqt, qal li huwa xieraq li nagħtu aktar attenzjoni lejn il-wirt storiku tax-xandir pubbliku (storja ta’ 79 sena), biex b’hekk l-istorja tal-kultura tagħna bħala poplu tinżamm ukoll minn materjal miġbur sa minn qabel ma’ Malta saret indipendenti. Wara kollox, qal li din hija wkoll wegħda elettorali tal-Gvern attwali.